  Виталий Пронин Ижын ортчиз Архангелъёслы но кылчинъёслы сӥзем 6-тӥез фестиваль. Со улсын Йӧвылэсултон нуналлы Ижысь Дун-чылкыт Михаиллэн черкез вӧзын,    Д. Приговлэн ошмесэз дорын но Шор площадьын 30 йӧ скульптураос кылдӥзы. Туэ фестиваль паськытаз, Удмуртиысь но Россиысь 30 кибашлыосты люказ. Шаерамы вуизы Калининградысь, Новосибирскысь, Томскысь, Карелиысь но мукет улосъёсысь но городъёсысь усточиос. Соос пӧлын тодмо скульпторъёс - Москваысь Кирилл Баир, Хабаровскысь Вадим Полин, Краснодарысь Валерий Казас но мукетъёс.Ижысь кибашлы, фестивалез радъясь Анфим Ханыков верамъя, йӧ Иж прудысь тубтэмын. Вань скульптураослы оглом 100 пала йӧ юдэс кошкиз, котькудӥз 800 килограммлэсь ичи ӧвӧл.- Йӧ - небыт арбери, соин ужаны скульпторъёс ярато, - шуиз А. Ханыков. - Со туж аспӧртэмлыко: кезьыт куазен гӧртэм кадь луэ, нош шунды потэ ке - чильпыра. Фестивалез радъяны но кылчинъёс лэсьтыны Йӧвылэсултон азьын юнме ӧм чаклалэ. Та нуналъёсы ву дун-чылкыт луэ. Нош йӧ - со сыӵе ик ву. Озьыен, ужъёсмы но Инмарлы матын луозы.Карелиысь егит кибашлы Александра Гордеева йӧэз коран арбериен туж шаплы ужа. Ижысь фестивале со нырысьсэ пыриське ке но, скульптураос лэсьтонъя Россиын ортчылӥсь ужрадъёсы одӥг пол гинэ ӧз вуылы ни. Йӧвылэсултон нуналлы со йылаз-пумаз вуттоз ӟуч режиссёрлэн Андрей Тарковскийлэн «Жертвоприношение» фильмезъя лэсьтэм йӧ скульптуразэ.- Лымыен ужаны яра-тӥсько ке вал, йӧэз вӧлыны но туж тунсыко потӥз. Йӧ арбериос дуно хрустальлэсь кадь адӟисько. Со туж чебер! - вераз А. Гордеева.Ижысь Евгения Мальцева но таӵе фестивальын быгатонлыксэ нырысьсэ эскере. Со суредаськись, но ассэ эскеремез потӥз скульптор сямен. Ужез «Архангел №1» нимаське.- Озьы пӧрмиз: кемалась ик ӧвӧл «Библиез» лыдӟыны кутски. Собере тодӥ кылчинъёслы сӥзем фестиваль сярысь, - шуиз Е. Мальцева.Томск улосысь Северск городысь Павел Сафронов но Алексей Хмельницкий Ижын нырысьсэ. Соос лэсьтӥзы «Ангел вострубил» скульптура.Ангелина Снигирёва Туспуктӥз А. Горбунов  Теги: Ижкар  